《鸿门行》
唐代·袁瓘

少年买意气，百金不辞费。学剑西入秦，结交北游魏。

秦魏多豪人，与代亦殊伦。由来不相识，皆是暗相亲。

宝马青丝辔，狐裘貂鼠服。晨过剧孟游，暮投咸阳宿。

然诺本云云，诸侯莫不闻。犹思百战术，更逐李将军。

始从灞陵下，遥遥度朔野。北风闻楚歌，南庭见胡马。

胡马秋正肥，相邀夜合围。战酣烽火灭，路断救兵稀。

白刃纵横逼，黄尘飞不息。虏骑血洒衣，单于泪沾臆。

献凯云台中，自言塞上雄。将军行失势，部曲遂无功。

新人不如旧，旧人不相救。万里长飘飖，十年计不就。

弃置难重论，驱马度鸿门。行看楚汉事，不觉风尘昏。

宝剑中夜抚，悲歌聊自舞。此曲不可终，曲终泪如雨。

作者简介：袁瓘，襄阳人，后移居宋州。喜爱剑术，与孟浩然，储日羲友善，玄宗时，任左拾遗，孟浩然到洛阳曾寻访袁瓘，而袁瓘已贬官岭南，孟写诗《洛中访袁拾遗不遇》，后来孟浩然又到岭南寻访，而袁瓘又遇赦而归授太祝之职，孟浩然写诗《南还舟中寄袁太祝》。开元十一年，孟浩然在长安与袁瓘重逢，不久，袁瓘调任赣县尉，孟浩然写诗《送袁太祝尉豫章》。《全唐诗》存其诗二首。